
			1433/2026 EBAZPENA, uztailaren 20koa, Debabarreneko Erakunde Sanitario Integratuko zuzendari-gerentearena, zeinaren bidez deialdia egiten baita irakaskuntzako, etengabeko prestakuntzako eta kalitate asistentzialeko gainbegirale lanpostu bat izendapen askez hornitzeko Osakidetza-Euskal osasun zerbitzuko Debabarreneko Erakunde Sanitario Integratuan.

			Debabarreneko Erakunde Sanitario Integratuko irakaskuntzako, etengabeko prestakuntzako eta kalitate asistentzialeko gainbegirale lanpostua (zk.: 27425) hutsik dago. Hori dela-eta, bat etorriz Euskadiko Antolamendu Sanitarioaren ekainaren 26ko 8/1997 Legearen 28. artikuluaren hirugarren arau komunean, Osakidetza-Euskal osasun zerbitzuko lanpostu funtzionalak arautzen dituen uztailaren 19ko 186/2005 Dekretuan eta azaroaren 11ko 255/1997 Dekretuan xedatutakoarekin, Zuzendaritza Gerentzia honek erabaki du deialdi publikoa iragartzea aipatutako lanpostua izendapen askez hornitzeko, honako oinarri hauen arabera

			OINARRIAK

			1.– Parte hartzeko baldintzak.

			Deialdi honetan parte hartu ahal izango dute baldintza hauek betetzen dituztela egiaztatzen dutenek:

			a) Estatutupeko, funtzionario edo langile lan-kontratudun finkoa izatea Osakidetza-Euskal osasun zerbitzuko edozein zerbitzu-erakundetan eta lanpostua jabetzan edukitzea B1 lanbide-taldean.

			b) B1 lanbide-taldeko titulua edukitzea.

			c) Uztailaren 19ko 186/2005 Dekretuaren eta Osakidetza-Euskal osasun zerbitzuko Euskara Planaren gainerako betebeharrak betetzea.

			2.– Aintzat hartuko diren merezimenduak.

			– Graduondoko prestakuntza izatea kudeaketa sanitarioan.

			– Prestakuntza eta ezagutza izatea kudeaketa-tresnak erabiltzen eta kalitate-ereduetan, prozesuen araberako kudeaketan, etengabeko hobekuntzan, ISOn eta Kudeaketa Aurreratuko Ereduetan (KAE).

			– Esperientzia izatea kudeaketa-planak, plan estrategikoak edo hobekuntza-programak egiten eta garatzen.

			– Esperientzia eta ezagutza izatea Osakidetza-Euskal osasun zerbitzuko Pazientearen Segurtasunerako Estrategian, kontrako gertaeren eta segurtasun-gorabeheren kudeaketa barne.

			– Esperientzia izatea prozesu asistentzialetako erreferente gisa, bai eta praktika klinikoko gidak eta protokolo asistentzialak berrikusten eta ezartzen ere.

			– Esperientzia izatea irakaskuntza sanitarioan eta etengabeko prestakuntzaren kudeaketan.

			

			– Parte hartzea kalitate asistentzialaren edo irakaskuntzaren esparruetako ikerketa-proiektuetan edota batzordeetan.

			Lanpostu hau betetzeko interesgarria izan daitekeen eta balioa erants dezakeen edozein merezimendu aurkeztu ahalko da.

			3.– Euskararen ezagutza.

			Osakidetza-Euskal osasun zerbitzuan Euskararen erabilera normalizatzeko martxoaren 18ko 67/2003 Dekretuak eta berau garatzen duten arauek xedatutakoaren arabera egingo da balorazioa.

			4.– Eskabideak aurkezteko epea eta modua.

			Interesdunek Osakidetza-Euskal osasun zerbitzuko Debabarreneko ESIko Langileen Zuzendaritzara bidali beharko dituzte eskabideak (Mendarozabal auzoa z.g., 20850 Mendaro). Horretarako 15 egun balioduneko epea izango dute, ebazpen hau EHAAn argitaratu eta hurrengo egunetik aurrera. Halaber, Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan ezarritako eran aurkeztu ahalko dira eskabideak.

			Interesdunek Debabarreneko ESIko Langileen Zuzendaritzara bidali beharko dute eskabidea (Mendarozabal auzoa z.g., 20850 Mendaro), beren datu pertsonal guztiekin eta dokumentatutako curriculum vitaearekin batera.

			Dokumentu hauek aurkeztu beharko dira:

			– NANaren, pasaportearen edo gidabaimenaren fotokopia konpultsatua.

			– Funtzionario edo estatutupeko langile izendapenaren fotokopia konpultsatua edo, hala badagokio, langile lan-kontratudun finkoa dela egiaztatzen duen agiriarena.

			– Baldintzak betetzen dituela egiaztatzen duten dokumentu guztien fotokopia konpultsatua.

			– Merezimendu baloragarriak egiaztatzen dituzten dokumentu guztien fotokopia konpultsatua.

			Osakidetza-Euskal osasun zerbitzuaren Curriculum Vitae aplikazio informatiko korporatiboan behar bezala baliozkotuta dauden alderdiak ez dira ziurtatu behar izango aurreko paragrafoan azaldu den moduan; hala ere, eskatzaileak horren berri eman beharko du eskabidean.

			5.– Balorazio Batzordea.

			Batzorde bat eratuko da aurkezten diren eskabideak baloratzeko, eta izangaiei horren berri emango zaie.

			Batzordeak, eskabideak baloratu ondoren, eginbide osagarriak gauzatzea erabaki dezake, eta izangaiei horien berri emango zaie.

			Izangaien balorazioa egindakoan, eta berau kontuan hartuta, dagokion izendapena egiteko proposamena aurkeztuko da. Lanpostua hutsik uztea proposa dezake epaimahaiak, betiere aurrez txosten arrazoitua eginez, baldin eta izangaiek betetzen ez badituzte bete beharreko baldintzak.

			Akta egingo da Batzordea biltzen den bakoitzean. Bertan, aurkeztutako izangaiak eta gauzatutako eginbide osagarriak (halakorik balego) zerrendatuko dira, eta emango dira lanpostua euretako bati esleitzeko edo deialdia hutsik uzteko kontuan hartutako arrazoiak.

			6.– Hautaketa-prozedura.

			Ezin izango dira baloratu, inolaz ere, deialdia EHAAn argitaratzen den egunean eskuratu gabe dauden merezimenduak, ez eta eskabideak aurkezteko epea amaitu aurretik behar bezala alegatu eta egiaztatu ez direnak ere.

			

			7.– Prozedurari amaiera ematen dion ebazpena.

			Osakidetza-Euskal osasun zerbitzuko Debabarreneko Erakunde Sanitario Integratuko zuzendari-gerentearen ebazpenaren bidez amaituko da honen bidez hasitako prozedura (lanpostua esleitzea edo hutsik uztea), eta Euskal Herriko Agintaritzaren Aldizkarian eta Osakidetzaren intranetean zein webgune korporatiboan argitaratuko da.

			Ebazpen horrek ondorioak izango ditu EHAAn argitaratzen den egunetik aurrera, bertan besterik xedatu ezean.

			8.– Ebazpen honen aurkako errekurtsoak.

			Ebazpen honen aurka gora jotzeko errekurtsoa aurkeztu ahal izango zaio Osakidetza-Euskal osasun zerbitzuko zuzendari nagusiari. Horretarako, hilabeteko epea izango da, Ebazpena Euskal Herriko Agintaritzaren Aldizkarian argitaratu eta hurrengo egunetik aurrera.

			Mendaro, 2026ko uztailaren 20a.

			Debabarreneko ESIko zuzendari-gerentea,

			ASIER ESNAL ALBIZU.

